KLASA: 008-06/18-04/01

URBROJ: 2182/1-15/4-01-01/1-18-25 **MEDIJI SVI**

Šibenik, 18. travnja 2018.

Priopćenje za medije

Poštovani,

u okviru projekta *Euroschoolsport 2018*, učenici i predstavnici odgojno obrazovnih institucija iz srednjih škola iz devet država članica Europske unije sudjelovali su na predstavljanju projekta *Nepoznata Krka: skrivena blaga gornjeg i srednjeg toka rijeke Krke*.

**U srijedu, 18. travnja 2018**. u **Eko kampusu Krka u Puljanima**, djelatnici Javne ustanove „Nacionalni park Krka“ predstavili su projekt *Nepoznata Krka,* kao međunarodno i nacionalno promotivno događanje za ciljani tržišni segment na temu *Inovativni obrazovni i stručni skup.* 160 sudionika, čiji je domaćin Ekonomska škola Šibenik, imali su priliku saznati sve o održivom upravljanju posjećivanjem i provođenju edukativnih projekata u Javnoj ustanovi „Nacionalni park Krka“, koji su okosnica samog projekta *Nepoznata Krka*.

Učenici i predstavnici odgojno obrazovnih institucija su, uz stručno vodstvo djelatnika JU „NP Krka“ razgledali budući kampus te lokalitete obuhvaćene projektom *Nepoznata Krka*, ali i posjetili druge zanimljive dijelove Parka. Ekonomska škola Šibenik od 2014. godine je partner u projektu *Euroschoolsport*, koji se održava u okviru projekta *Erasmus+*, a čiji je organizator i predstavnik srednja škola iz Republike Francuske Le Lycée Pierre Forest MAUBEUGE. Cilj projekta je sinergija znanja i učenja stranih jezika, promidžbe sporta, kulture, običaja, turizma i cjeloživotnoga učenja. Upravo zato je Eko kampus Krka idealno mjesto za ovakav susret, s obzirom na to da dijeli iste vrijednosti s projektom. Naime, novouređeni posjetiteljski centar u Puljanima bit će interpretacijsko-edukacijsko i volontersko središte usmjereno prvenstveno na mlade, učenike, studente, znanstvenike, istraživače, koji će u okruženju jedinstvene prirodne i kulturnopovijesne baštine razvijati nova znanja i spoznaje, usavršavati se i družiti.

Projekt *Nepoznata Krka* objedinjuje sve ono čime se Javna ustanova „Nacionalni park Krka“ kao upravljačka struktura bavi. Zaštita prirode, održivi razvoj i infrastrukturna ulaganja, upravljanje posjetiteljima, suradnja s lokalnom zajednicom te edukativne i prezentacijske aktivnosti objedinjene su u projekt koji će pozitivno utjecati na ukupan razvoj cijelog područja srednjeg i gornjeg toka rijeke Krke.

Projektom je predviđen niz infrastrukturnih intervencija unutar NP „Krka“, osmišljavanje i uvođenje novih prezentacijskih i interpretacijskih sadržaja, poput izgradnje, uređenja i opremanja posjetiteljskog centra *Eko kampus Krka* u Puljanima i opremanja Centra za interpretaciju prirode *Krka – vrelo života* u Kistanjama, s likovnim i multimedijalnim interpretacijskim postavom, uređenje pješačkih staza, elektrifikacija brodskog prometa i unaprjeđenje sustava upravljanja sadržajima i posjetiteljima, u sklopu kojega su predviđene brojne edukativne aktivnosti radi povećanja sigurnosti posjetitelja, ali i podizanja svijesti javnosti i dionika iz sektora obrazovanja, turizma i medija o prirodnim bogatstvima rijeke Krke i procesima vezanim za nju.

S poštovanjem,

Ravnatelj:

mr. sc. Krešimir Šakić